ZIŅOJUMS PAR MSAC 2017

2017. gada 20. oktobrī RTU Materiālzinātnes un lietišķās ķīmijas fakultāte organizēja RTU 58. Starptautiski zinātnisko konferenci „Materials Science and Applied Chemistry (MSAC 2017)”.

MSAC 2017 konferences norises laikā bija iespēja noklausīties 20 mutiskos referātus un stendu referātu sesijā iepazīties ar 60 zinātniskiem pētījumiem. Konference bija plaši apmeklēta - savus jaunākos sasniegumus zinātnē un pētniecībā prezentēja gan RTU MLĶF pētnieki, jaunie doktoranti un maģistranti, gan pārstāvji no Latvijas Universitātes Ķīmijas un Bioloģijas fakultātēm. Ar pieciem zinātniskajiem referātiem uzstājās zinātniskais personāls no Latvijas Koksnes ķīmijas institūta.

Jāatzīmē, ka šogad konferencē piedalījās un par savu pētniecisko darbu referēja 9 dalībnieki no ārvalstīm – Igaunijas, Turcijas, Alžīrijas, Malaizijas un Dienvidāfrikas. Referātu tēmas bija saistītas ar polimērmateriālu un kompozītmateriālu izpēti, dažādu krāsvielu ietekmi uz tekstilmateriāliem un aktuālajām problēmām par dzeramā ūdens sagatavošanu un attīrīšanu.

Konferences laikā dalībnieki piedalījās zinātniskā seminārā „Kā rodas ekselence?”. Seminārā uzstājās pētnieki no Rīgas Stradiņa Universitātes, Latvijas Organiskās sintēzes institūta un RTU Rūdolfa Cimdiņa Rīgas Biomateriālu inovācijas un attīstības centra, kuri dalījās savā pieredzē par dalību Latvijas un ārvalstu projektos un tur sastopamajām sadarbības iespējām.

Konferences dalībniekiem informatīvajos stendos savu jaunāko pieejamo zinātnisko aparatūru prezentēja firmas SIA „Saint-Tech” un SIA „Armgate”.

Konferencē kopskaitā piedalījās 80 dalībnieki, no tiem 72 dalībnieku raksti ir apstiprināti publicēšanai žurnāla „Key Engineering Materials” speciālizlaidumā „Materials Science and Applied Chemistry”. Šis zinātniskais žurnāls tiek indeksēts tādās datubāzēs, kā SCOPUS, ISI Web of Science, EBSCO, ProQuest.

Konferences noslēgumā tika apbalvoti 3 labāko stenda referātu autori, kurus noteica konfereces dalībnieku balsojums stenda referātu sesijas laikā.

Konference bija lieliska iespēja dalībniekiem un MLĶF jaunāko kursu studentiem iepazīties ar zinātniskajiem pētījumiem un inovācijām gan Latvijā, gan ārvalstīs.